CELEX: 32022D0521
Language: el
Date: 2022-03-28 00:00:00
Title: Απόφαση (ΕΕ, Ευρατόμ) 2022/521 του Ευρωπαϊκού Κοινοβουλίου, του Συμβουλίου και της Επιτροπής της 28ης Μαρτίου 2022 για τον διορισμό των μελών της επιτροπής εποπτείας της Ευρωπαϊκής Υπηρεσίας Καταπολέμησης της Απάτης (OLAF)

1.4.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 104/71
               
            
         ΑΠΟΦΑΣΗ (ΕΕ, Ευρατόμ) 2022/521 ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ, ΤΟΥ ΣΥΜΒΟΥΛΙΟΥ ΚΑΙ ΤΗΣ ΕΠΙΤΡΟΠΗΣ
         της 28ης Μαρτίου 2022
         για τον διορισμό των μελών της επιτροπής εποπτείας της Ευρωπαϊκής Υπηρεσίας Καταπολέμησης της Απάτης (OLAF)
         ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΤΟ ΣΥΜΒΟΥΛΙΟ ΚΑΙ Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τη Συνθήκη για την ίδρυση της Ευρωπαϊκής Κοινότητας Ατομικής Ενέργειας,
         Έχοντας υπόψη τον κανονισμό (ΕΕ, Ευρατόμ) αριθ. 883/2013 του Ευρωπαϊκού Κοινοβουλίου και του Συμβουλίου, όπως έχει τροποποιηθεί (1), σχετικά με τις έρευνες που πραγματοποιούνται από την Ευρωπαϊκή Υπηρεσία Καταπολέμησης της Απάτης (OLAF) και την κατάργηση του κανονισμού (ΕΚ) αριθ. 1073/1999 του Ευρωπαϊκού Κοινοβουλίου και του Συμβουλίου και του κανονισμού (Ευρατόμ) αριθ. 1074/1999 του Συμβουλίου (2), και ιδίως το άρθρο 15 παράγραφος 2,
         Εκτιμώντας τα ακόλουθα:
         
                     (1)
                  
                  
                     Το άρθρο 15 παράγραφος 2 του κανονισμού (ΕΕ, Ευρατόμ) αριθ. 883/2013 ορίζει ότι η επιτροπή εποπτείας της Ευρωπαϊκής Υπηρεσίας Καταπολέμησης της Απάτης (OLAF) αποτελείται από πέντε ανεξάρτητα μέλη με πείρα στην άσκηση ανώτερων δικαστικών καθηκόντων ή καθηκόντων έρευνας ή ανάλογων καθηκόντων στους τομείς δραστηριότητας της Υπηρεσίας. Διορίζονται από το Ευρωπαϊκό Κοινοβούλιο, το Συμβούλιο και την Επιτροπή με κοινή συμφωνία. Η απόφαση περί διορισμού των μελών της επιτροπής εποπτείας περιλαμβάνει επίσης εφεδρικό κατάλογο για την αντικατάσταση μελών της επιτροπής εποπτείας για το υπόλοιπο της θητείας τους σε περίπτωση παραίτησης, θανάτου ή αδυναμίας εκπλήρωσης των καθηκόντων ενός ή περισσότερων μελών.
                  
               
                     (2)
                  
                  
                     Σύμφωνα με το άρθρο 15 παράγραφος 3 του κανονισμού (ΕΕ, Ευρατόμ) αριθ. 883/2013, η διάρκεια της θητείας των μελών της επιτροπής εποπτείας είναι πενταετής και δεν ανανεώνεται. Αντικαθίστανται εναλλάξ τρία και δύο μέλη, με σκοπό τη διαφύλαξη της πείρας της επιτροπής εποπτείας.
                  
               
                     (3)
                  
                  
                     Σύμφωνα με το άρθρο 15 παράγραφος 6 του κανονισμού (ΕΕ, Ευρατόμ) αριθ. 883/2013, τα μέλη της επιτροπής εποπτείας, σύμφωνα με τους εφαρμοστέους κανόνες της Επιτροπής, λαμβάνουν ημερήσιο επίδομα και τα έξοδα στα οποία υποβλήθηκαν κατά την άσκηση των καθηκόντων τους.
                  
               
                     (4)
                  
                  
                     Σύμφωνα με το άρθρο 15 παράγραφος 7 του κανονισμού (ΕΕ, Ευρατόμ) αριθ. 883/2013, κατά την άσκηση των καθηκόντων τους, τα μέλη της επιτροπής εποπτείας δεν ζητούν ούτε δέχονται εντολές από καμία κυβέρνηση ή από θεσμικό ή άλλο όργανο ή οργανισμό.
                  
               
                     (5)
                  
                  
                     Σύμφωνα με το άρθρο 10 παράγραφος 5 τρίτο εδάφιο του κανονισμού (ΕΕ, Ευρατόμ) αριθ. 883/2013, τα μέλη της επιτροπής εποπτείας δεσμεύονται από υποχρέωση τήρησης του επαγγελματικού απορρήτου κατά την άσκηση των καθηκόντων τους και συνεχίζουν να δεσμεύονται από την υποχρέωση αυτή μετά τη λήξη της θητείας τους.
                  
               
                     (6)
                  
                  
                     Σύμφωνα με το άρθρο 1 της απόφασης (ΕΕ, Ευρατόμ) 2016/1201 του Ευρωπαϊκού Κοινοβουλίου, του Συμβουλίου και της Επιτροπής, της 13ης Ιουλίου 2016, για τον διορισμό των μελών της επιτροπής εποπτείας της OLAF, η θητεία δύο μελών της επιτροπής εποπτείας, της κας Grażyna Stronikowska και του κ. Rafael Muñoz López-Carmona, έληξε στις 12 Ιουλίου 2021 και η θητεία τριών μελών, του κ. Jan Mulder, της κας Maria Helena Pereira Loureiro Correia Fazenda και της κας Dobrinka Mihaylova, έληξε στις 22 Ιανουαρίου 2022. Σύμφωνα με το άρθρο 15 παράγραφος 4 του κανονισμού (ΕΕ, Ευρατόμ) αριθ. 883/2013, τα εν λόγω μέλη παρέμειναν εν υπηρεσία μετά τη λήξη της θητείας τους, εν αναμονή της ολοκλήρωσης της διαδικασίας διορισμού νέων μελών της επιτροπής εποπτείας. Ως εκ τούτου, θα πρέπει να διοριστούν νέα μέλη για να αντικαταστήσουν τα εν λόγω πέντε μέλη, τηρουμένου του κανόνα της εναλλάξ αντικατάστασης που προβλέπεται στο άρθρο 15 παράγραφος 3 του κανονισμού (ΕΕ, Ευρατόμ) αριθ. 883/2013. Τα δύο πρόσωπα που αρχίζουν αμέσως τη θητεία τους και τα τρία που την αρχίζουν στις 23 Σεπτεμβρίου 2022 έχουν επιλεγεί με κλήρωση.
                  
               
                     (7)
                  
                  
                     Κατόπιν διαδικασίας επιλογής, το Ευρωπαϊκό Κοινοβούλιο, το Συμβούλιο και η Επιτροπή βεβαιώθηκαν ότι τα πρόσωπα που διορίζονται μέλη της επιτροπής εποπτείας, καθώς και τα πρόσωπα που περιλαμβάνονται στον εφεδρικό κατάλογο δυνητικών μελών της επιτροπής εποπτείας πληρούν τις απαιτήσεις ανεξαρτησίας και πείρας στην άσκηση ανώτερων δικαστικών καθηκόντων ή καθηκόντων έρευνας ή ανάλογων καθηκόντων στους τομείς δραστηριότητας της OLAF που προβλέπονται στο άρθρο 15 παράγραφος 2 του κανονισμού (ΕΕ, Ευρατόμ) αριθ. 883/2013. Τα πρόσωπα που περιλαμβάνονται στον εφεδρικό κατάλογο παρουσιάζονται κατά σειρά επιτυχίας, βάσει των αποτελεσμάτων τους στη διαδικασία επιλογής,
                  
               ΑΠΟΦΑΣΙΖΟΥΝ:
         
            Άρθρο 1
            
               1.   Διορίζονται τα ακόλουθα πρόσωπα ως μέλη της επιτροπής εποπτείας της Ευρωπαϊκής Υπηρεσίας Καταπολέμησης της Απάτης (OLAF) από την ημερομηνία έναρξης ισχύος της παρούσας απόφασης, σε αντικατάσταση των μελών των οποίων η θητεία έληξε τον Ιούλιο του 2021:
               
                           —
                        
                        
                           κ. Dusan STERLE,
                        
                     
                           —
                        
                        
                           κ. Carsten ZATSCHLER.
                        
                     
            
               2.   Διορίζονται τα ακόλουθα πρόσωπα ως μέλη της επιτροπής εποπτείας της Ευρωπαϊκής Υπηρεσίας Καταπολέμησης της Απάτης (OLAF) από την 23η Σεπτεμβρίου 2022, σε αντικατάσταση των μελών των οποίων η θητεία έληξε τον Ιανουάριο του 2022:
               
                           —
                        
                        
                           κα Teresa ANJINHO,
                        
                     
                           —
                        
                        
                           κα Marita SALGRAVE,
                        
                     
                           —
                        
                        
                           κ. Angelo Maria QUAGLINI.
                        
                     
            
               3.   Σε περίπτωση παραίτησης από την επιτροπή εποπτείας, θανάτου ή μόνιμης αδυναμίας εκπλήρωσης των καθηκόντων κάποιου από τα προαναφερθέντα πρόσωπα, αυτό αντικαθίσταται αμέσως για το υπόλοιπο της θητείας του από το πρόσωπο το οποίο αναφέρεται πρώτο στον ακόλουθο κατάλογο και το οποίο δεν έχει ακόμη αντικαταστήσει μέλος της επιτροπής εποπτείας:
               
                           —
                        
                        
                           κ. Thierry CRETIN,
                        
                     
                           —
                        
                        
                           κ. Ηλίας ΚΩΝΣΤΑΝΤΑΚΟΠΟΥΛΟΣ,
                        
                     
                           —
                        
                        
                           κα Μαρία ΣΤΥΛΙΑΝΙΔΗ,
                        
                     
                           —
                        
                        
                           κ. Andrei Atila Luca CHENDI,
                        
                     
                           —
                        
                        
                           κα Sophie DE WAEL,
                        
                     
                           —
                        
                        
                           κ. Igors LUDBORŽS,
                        
                     
                           —
                        
                        
                           κα Gabriella NAGY,
                        
                     
                           —
                        
                        
                           κ. Joaquin SILGUERO ESTAGNAN.
                        
                     
         
         
            Άρθρο 2
            Τα μέλη της επιτροπής εποπτείας δεν απασχολούνται σε καμία υπόθεση στην οποία έχουν, άμεσα ή έμμεσα, προσωπικό συμφέρον, ιδίως οικογενειακό ή οικονομικό, φύσης ικανής να θέσει σε κίνδυνο την ανεξαρτησία τους.
         
         
            Άρθρο 3
            Το ποσό της αποζημίωσης των μελών της επιτροπής εποπτείας για τα έξοδα στα οποία υποβάλλονται κατά την άσκηση των καθηκόντων τους ως μελών της επιτροπής εποπτείας, το ποσό του ημερήσιου επιδόματος για κάθε ημέρα άσκησης των εν λόγω καθηκόντων, καθώς και η διαδικασία αποζημίωσης και πληρωμής καθορίζονται από την Επιτροπή σύμφωνα με τους εφαρμοστέους κανόνες της.
         
         
            Άρθρο 4
            Η Επιτροπή ενημερώνει τα προαναφερθέντα πρόσωπα για την παρούσα απόφαση και ενημερώνει αμέσως κάθε πρόσωπο που αντικαθιστά μέλος της επιτροπής εποπτείας σύμφωνα με το άρθρο 1 παράγραφος 3.
         
         
            Άρθρο 5
            Η παρούσα απόφαση αρχίζει να ισχύει στις 28 Μαρτίου 2022.
         
         
            Βρυξέλλες, 28 Μαρτίου 2022.
            
               
                  Για το Ευρωπαϊκό Κοινοβούλιο
               
               
                  H Πρόεδρος
               
               Roberta METSOLA
            
            
               
                  Για το Συμβούλιο
               
               
                  Ο Πρόεδρος
               
               Bruno LE MAIRE
            
            
               
                  Για την Επιτροπή
               
               
                  Το μέλος της Επιτροπής
               
               Johannes HAHN
            
         
         
            (1)  Κανονισμός (ΕΕ, Ευρατόμ) 2020/2223 του Ευρωπαϊκού Κοινοβουλίου και του Συμβουλίου, της 23ης Δεκεμβρίου 2020, για την τροποποίηση του κανονισμού (ΕΕ, Ευρατόμ) αριθ. 883/2013 όσον αφορά τη συνεργασία με την Ευρωπαϊκή Εισαγγελία και την αποτελεσματικότητα των ερευνών της Ευρωπαϊκής Υπηρεσίας Καταπολέμησης της Απάτης (ΕΕ L 437 της 28.12.2020, σ. 49).
         
            (2)  ΕΕ L 248 της 18.9.2013, σ. 1.